ANC Gauteng veroordeel toename in grondgrypeArgieffoto (6 Augustus 2018) (Foto: Verskaf) Die ANC-koukus in die Gautengse wetgewer het Woensdag ŉ toename in gevalle waar grond onwettig verkoop word in verskeie dele van die provinsie, veral in Pretoria, veroordeel. “Hierdie kriminele sindikate beroof nie net mense van hul swaarverdiende geld nie, maar ontwrig ook die ontwikkeling en implementering van nedersettingsprojekte wat die uitdagings van ŉ gebrek aan behuising aanspreek. Ons doen dus ŉ beroep op lede van die publiek om enigiemand, insluitend raadslede, wat betrokke is by die onwettige verkope van erwe, te rapporteer,” het Mzi Khumalo, hoofsweep van die ANC in Gauteng, gesê. “Daar is bewese vordering in mega- menslikenedersettingsprojekte en ons erken die volgehoue uitdagings weens ŉ gebrek aan behuising. Ons maan ons mense om bedagsaam te wees en nie die slagoffers te word van slenters nie.” Die ANC het ook ander politieke partye veroordeel wat gemeenskappe aanmoedig om grond te beset. “Ons veroordeel die onverantwoordelike en opportunistiese optrede deur populistiese politieke partye wat mense aanmoedig om grond onwettig te beset. Informele nedersettings wat nie goedgekeur of beplan is nie, het ŉ negatiewe impak op die verskaffing van basiese dienste soos water en elektrisiteit. Onwettige elektrisiteitsverbindings is gevaarlik en beskadig infrastruktuur en dit lei tot kragonderbrekings,” het Khumalo bygevoeg. Gemeenskappe word aangemoedig om dié slenters by wetstoepassers aan te meld. “Elke onwettige grondtransaksie en grondbesetting veroorsaak ŉ ontwrigting en vertraging in behuisingsontwikkelings wat so dringend nodig is.” Inwoners van Erasmuskloof in Pretoria het verlede maand gepoog om ongeveer 300 persone te verwyder wat onwettig ŉ onbewoonde stuk grond in die buurt beset het. Pretoria News het berig die huiseienaars het ŉ petisie van stapel gestuur as deel van die poging om druk op Stad Tshwane se hoofadministrateur, Mpho Nawa, te sit om teen die grondbesetters op te tree. Sommige lede van die Demokratiese Alliansie, onder leiding van voormalige raadslede Francois Bekker en Daryl Johnston, het na Tshwane House opgeruk om die petisie met 3 000 handtekeninge aan Nawa te oorhandig. Nawa was nie beskikbaar nie. Hulle het aangevoer verskeie pogings om Nawa te versoek om teen die grondbesetters op te tree, was tevergeefs. Stad Tshwane en die Openbare Beleggingskorporasie (OBK) besit die grond.